Familiefar fikk 4,5 års fengsel for 11 år med vold

KRISTIANSAND (VG) Familiefaren tråkket pølsemiddagen i gulvet og beordret kona til å spise opp.

Fridtjof Nygaard

Oppdatert 11. februar 2016

Artikkelen er over syv år gammel

Agder lagmannsrett har dømt 46 åringen til fire år og seks måneder i fengsel for å ha utsatt kone og en stor barneflokk for vold og trusler gjennom elleve år.

Retten mener familien levde under et regime av sammenhengende fysiske og psykiske krenkelser.

46-åringen nektet straffskyld.

Slo til han ble sliten

Ifølge dommen både slo, sparket og drapstruet han kona i gjennomsnitt to ganger i uken i elleve år.

- Han slo til han ble sliten og ikke orket mer, sa hun i retten.

Årsaken var ofte at barna bråket eller konflikter han hadde på jobb.

De verste tilfellene er listet opp:

En gang mislikte han å få servert en enkel pølsemiddag. Det var ikke som forventet. Han kastet maten på gulvet, tråkket på pølsene og beordret kona ned på gulvet for å spise opp.

Kona hadde en annen gang ikke satt frem et glass vann ved leggetid. Da vannglasset kom, kastet han det på kona, som måtte sy 13 sting i arm og bein.

En dag 46-åringen kom hjem fra jobb var alt varmtvannet brukt opp. Han tappet kaldt vann i badekaret og tvang kona til å sitte i vannet lenge.

Drapstruet barna

Døtrene som forsøkte å verne sin mor, ble også slått.

Sønnene ble nektet å spille fotball og slått med hammer.

Barna ble drapstruet og kalt horer og homser. Det yngste barnet var fire år da skjellsord og trusler haglet. Ifølge dommen spyttet ham dem i ansiktet og kalte dem ubrukelige.

- En del var ikke så alvorlig ment, men må sees på bakgrunn av vår kultur fra Kurdistan, sa 46-åringen i retten.

Han ble dømt til å betale kone og barn til sammen 610000 kroner i oppreisningserstatning.

46-åringen fikk redusert straffen fra tingretten, der han ble dømt til fem års fengsel. Grunnen var at påtalemyndigheten motsatte seg å oversette dokumenter fra kurdisk til norsk. Høyesterett påla til slutt politiet å oversette. Det skapte store forsinkelser og retten mener det innvilger strafferabatt.

Publisert: 27.04.13 kl. 12:45 Oppdatert: 11.02.16 kl. 14:51

Les også

Mer om Partnervold